Hvad er det, du læser? Kommunikation og IT? Hvad kan I så – kommunikere og så lidt med it?’ Det er det første spørgsmål, jeg får, når jeg taler med fremmede om min uddannelse på Københavns Universitet.

Og ja. Vi kan vel kommunikere lidt, og vi kan også lidt med it. Men dybest set bliver jeg frustreret over, at jeg ikke direkte kan oversætte, hvad jeg har lært. Det irriterer mig grænseløst. Og det gør mig endnu mere i tvivl om min uddannelse og mit uddannelsesvalg.

Sidste forår fik jeg en lang snak med min gode ven, Christian, der er jurastuderende. Han kunne tale om alle mulige paragraffer, som jeg aldrig havde hørt om. Han kunne direkte oversætte viden, han havde fået fra universitetet til praktisk information.